Politi ransager arbejde og hjem hos dansk Anonymous-hacker

Danske Peter Boye Hansen, der er it-ansvarlig i en mindre virksomhed, har valgt at stå frem som Anonymous-hackeren ‘Locutuz’, efter Københavns Politi fredag ransagede hans arbejdsplads og lejlighed.

Københavns Politi konfiskerede en bærbar computer og mobiltelefon, da det fredag ransagede arbejdspladsen og lejligheden hos en dansker, der som en del af hackergruppen ‘Anonymous DK’ er gået under navnet ‘Locutuz’. Det skriver B.T.

Ransagningen foregik i samarbejde med Rigspolitiets Nationale IT-Efterforsknings Center (NITEC)

Det har efterfølgende fået 29-årige Peter Boye Hansen, der til daglig arbejder som it-ansvarlig i en mindre virksomhed, til at stå offentligt frem som personen bag hackernavnet ‘Locutuz’.

Sammen med andre har han udgivet sig for at være en mindreårig pige i danske chatfora, og de har efterfølgende afsløret navngivne mænd, som har opført sig upassende. En mand er allerede blevet bortvist fra sin arbejdsplads på et fritidshjem som følge af aktionen.

Peter Boye Hansen siger, at han har deltaget i aktionen for, at vi skal ‘passe bedre på hinanden’.

»Jeg er heller ikke typen, som kigger væk uden at hjælpe, hvis jeg ser en blive overfaldet på Strøget. Det er også det, der har været budskabet her, og hvis jeg får en dom for det, så anker jeg den. For jeg mener ikke, jeg har gjort noget ulovligt,« siger Peter Boye Hansen til B.T.

Københavns Politi oplyser, at det har ransaget både hans arbejdsplads og hjem for at skaffe beviser mod de personer, der var hackergruppens mål, men at det ikke støtter metoden.

»Det kan godt være, at de hævder, at de lægger det ud for at skabe fokus på området, men det har en undertone af underholdning, som jeg ikke bryder mig om. Vi ser hellere, at folk kommer til os med deres mistanker og materiale,« siger vicepolitiinspektør Jens Møller Jensen til B.T.

Lektor i IT-etik og medlem af Det Etiske Råd, Thomas Ploug, har tidligere over for Berlingske Tidende taget skarpt afstand fra hackernes afsløringer.